(Finansavisen): Knallhard kamp om jobbene gjør at en del nyutdannede eiendomsmeglere aksepterer 100 prosent provisjonsbasert lønn. Det bekymrer styreleder i Norges Eiendomsmeglerforbund, Kurt F. Buck, skriver Finansavisen.- Vi får en del bekymringsmeldinger fra medlemmer, fra foreldre til eiendomsmeglerfullmektiger og fra fullmektigene selv. Der hører vi historier om fullmektiger som har jobbet i flere måneder uten å få en eneste krone i lønn. Vi er bekymret for den desperasjonen slike forhold kan skape, påpeker han.- I og med at det utdannes så mange, er det knallhard konkurranse om å få jobb i bransjen. Det gjør at en del unge nyutdannede aksepterer arbeidsvilkår der hele risikoen ligger på fullmektigen i form av at det tilbys 100 prosent provisjonsavhengig lønn fra dag én, sier Buck til avisen.GarantilønnMange firmaer gir ifølge Finansavisen fullmektigene garantilønn i noen få måneder.- Men vi har også hørt eksempler på at garantilønnen faktisk er en forskuddslønn, og må tjenes inn i provisjon i etterkant. For eksempel kan fullmektigen få 30.000 kroner i måneden, men har man ikke solgt noe på de første tre månedene skylder man 90.000 kroner, forteller Buck.Anders Rønn Skajaa (26) fikk etter fullført bachelorgrad i eiendomsmegling på BI raskt jobb som fullmektig hos Aktiv i Oslo. Han mener ifølge avisen at tiden med garantilønn er altfor kort.- En del har spart opp midler på forhånd til å klare seg gjennom den første fasen. Mange bor gratis eller billig eller får hjelp av foreldre for å klare seg, forteller han.- Jeg var veldig fornøyd med kontoret og opplæringen jeg fikk der. Men spesielt i Oslo, der det er få boliger til salgs i forhold til antall meglere, er det vanskelig å bygge seg en portefølje i løpet av den tiden man har garantilønn, sier Skajaa, som etter fem måneder ikke hadde hatt noen salg, og valgte da å heller takke ja til et jobbtilbud i hjembyen Kristiansand.KonkurransemiljøNorges Eiendomsmeglerforbund vil nå gjennomføre en undersøkelse blant eiendomsmeglerfullmektiger for å kartlegge situasjonen. Buck frykter ifølge avisen at det kan ligge en omdømmerisiko knyttet til å ha unge mennesker gående på sånne vilkår, og at så råe konkurransemiljøer kan gå på bekostning av den trygge bolighandelen.- Det er ganske tøft for en nyutdannet fullmektig å skulle konkurrere med de etablerte meglerne med mange års erfaring og god track-record. Og vi ser at skal vi gjøre en god jobb for kundene våre, er vi avhengig av at fullmektigene har fått en god opplæring. Lovgivers intensjon er jo nettopp at fullmektigperioden på to år skal være en opplæringsperiode der de skal lære av de erfarne meglerne, sier Buck til Finansavisen.